Virksomhederne mangler folk i Himmerland, og ledigheden falder i forhold til regionsgennemsnittet.

Ledigheden er faldet i Himmerland, og det vil den måske blive ved med. Tal fra Jobcenter Vesthimmerland viser, at ledighedsprocenten i august 2012 er på 4,5 procent og det er 0,5 procentpoint lavere end samme måned sidste år. Den faldende ledighed har måske en god forklaring. I juli måned stod Lyngsoe Systems A/S i Aars desperat og manglede folk, da orderbogen var mere fyldt end forventet. Det har nu resulteret i 21 nye medarbejdere, primært ingeniører og sælgere. Nu står Dansk Varmepumpe Industri i Barmer ved Nibe og mangler omkring 50 nye medarbejdere af alle slags. Det vil sige produktionsmedarbejdere, sælgere og folk med erfaring inden for projekt og ledelse. Efterspørgslen på arbejdskraft skyldes, at Himmerlands Elforsyning har skudt 15 millioner kroner i produktionen af varmepumper i Barmer. - Det betyder jo, at vi ikke har problemer med at føre vores idéer ud i livet og udvide, siger Dansk Varmepumpe Industris direktør Henning Pallesen til TV2/Nord.